Hrvati su tijekom prvih pet mjeseci ove godine u Erste banci podigli čak 31 posto više stambenih kredita nego u isto razdoblje lani.

Dok je u prvoj polovici prošle godine plasirano 345 milijuna kuna stambenih kredita, u 2019. ta je brojka skočila na visokih 452 milijuna kuna. Pritom se gotovo 83 posto kredita odnosi na one u eurima, a preostalih 17 posto hrvatski su građani u Erste banci podigli u domaćoj valuti.

Prosječan iznos kredita za kupnju nekog stambenog objekta ili za njegovu izgradnju iznosio je oko 580.000 kuna, priopćili su iz banke u kojoj se kamatna stopa stambenih kredita kreće između tri i 4,75 posto, ovisno o modelu, tipu kamatne stope te, naravno, valuti. Najpovoljnija se pritom pokazala kamatna stopa za stambeni kredit u eurima vezanu uz šestomjesečni NRS1 (prosječni trošak izvora sredstava za razdoblje od 6 mjeseci za depozite fizičkih osoba).